Document ID: 32010R0082

KOMISIJAS REGULA (ES) Nr. 82/2010
(2010. gada 28. janvāris),
ar ko groza Regulu (EK) Nr. 748/2009 par to gaisakuģu operatoru sarakstu, kuri 2006. gada 1. janvārī vai pēc minētā datuma ir veikuši Direktīvas 2003/87/EK I pielikumā uzskaitītās aviācijas darbības, katram gaisakuģa operatoram norādot administrējošo dalībvalsti
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka shēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 18.a panta 3. punkta a) apakšpunktu,
tā kā:
(1)
Ar Direktīvu 2003/87/EK, kurā grozījumi izdarīti ar Direktīvu 2008/101/EK (2), aviācijas darbības iekļautas Eiropas Savienības siltumnīcefektu izraisošo gāzu emisijas kvotu tirdzniecības shēmā.
(2)
Komisijas Regulā (EK) Nr. 748/2009 (3) ir noteikts to gaisakuģu operatoru saraksts, kuri 2006. gada 1. janvārī vai pēc minētā datuma ir veikuši Direktīvas 2003/87/EK I pielikumā uzskaitītās aviācijas darbības.
(3)
Ar Regulu (EK) Nr. 748/2009 izveidotā gaisakuģu operatoru saraksta mērķis ir samazināt administratīvo slogu gaisakuģu operatoriem, nosakot vienu dalībvalsti, kas ir atbildīga par katru gaisakuģu operatoru, lai katrs operators zinātu, kura dalībvalsts regulē to darbību, un katrai dalībvalstij būtu skaidrs, kuru operatoru darbība tai ir jāregulē.
(4)
Iekļaušana Eiropas Savienības siltumnīcefektu izraisošo gāzu emisijas kvotu tirdzniecības shēmā, tostarp pienākums nodot kvotas, ir atkarīga no Direktīvas 2003/87/EK I pielikumā minētās aviācijas darbības snieguma, bet ne no iekļaušanas gaisakuģu operatoru sarakstā, kas noteikts ar Regulu (EK) Nr.o748/2009.
(5)
Vairāki gaisakuģu operatori sadarbojas ar pārvaldības vai pakalpojumu uzņēmumiem, lai sagatavotu lidojumu plānus un to vārdā samaksātu maksājumus par maršrutiem. Līdz ar to Starptautiskās civilās aviācijas organizācijas (ICAO) apzīmējums, ar kuru identificē pārvaldības vai pakalpojumu uzņēmumu, bieži vien parādās lidojumu plānā, neskatoties uz to, ka šādi uzņēmumi var nebūt gaisakuģu operatori. Labākais veids, kā identificēt gaisakuģu operatoru vai gaisakuģu īpašnieku, ir lidojumu plānā norādītais ICAO apzīmējums vai reģistrācijas zīme, un tāpēc bieži vien nav iespējams precīzi identificēt attiecīgo operatoru, ja vien operators Eurocontrol nav iesniedzis flotes deklarāciju, kurā iekļauti dati par ekspluatētajiem gaisakuģiem. Sagatavojot atjauninātu gaisakuģu operatoru sarakstu, Komisija ir ņēmusi vērā operatoru un pārvaldības un pakalpojumu uzņēmumu iesniegtās flotes deklarācijas. Tomēr nepilnīgas iesniegtās informācijas dēļ atjauninātajā sarakstā norādīti vairāki pārvaldības un pakalpojumu uzņēmumi, kā arī gaisakuģu reģistrācijas zīmes.
(6)
Tāpēc attiecīgi jāgroza Regula (EK) Nr. 748/2009,
IR PIEŅĒMUSI ŠO REGULU.
1. pants
Regulas (EK) Nr. 748/2009 pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 28. janvārī

Labels: 13
8
3
18